CELEX: 32010D1203(02)
Language: mt
Date: 2010-11-02 00:00:00
Title: Deċiżjoni tal-Kummissjoni tat- 2 ta’ Novembru 2010 li tistabbilixxi l-Forum Ewropew tad-Diversi Partijiet Interessati dwar il-Fatturazzjoni Elettronika (e-fatturazzjoni)

3.12.2010   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 326/13
            
         DEĊIŻJONI TAL-KUMMISSJONI
   tat-2 ta’ Novembru 2010
   li tistabbilixxi l-Forum Ewropew tad-Diversi Partijiet Interessati dwar il-Fatturazzjoni Elettronika (e-fatturazzjoni)
   2010/C 326/07
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Billi:
   
               (1)
            
            
               L-istrateġija tal-Ewropa 2020, kif stipulata fil-Komunikazzjoni mill-Kummissjoni intitolata Ewropa 2020: Strateġija għal tkabbir intelliġenti, sostenibbli u inklużiv, tistabbilixxi viżjoni tal-ekonomija tas-suq soċjali Ewropew għas-seklu 21 li jgwadi l-benefiċċji ekonomiċi u soċjali tas-soċjetà diġitali kollha.
            
         
               (2)
            
            
               Waħda mill-inizjattivi prominenti tal-istrateġija Ewropa 2020, stabbilita fil-Komunikazzjoni mill-Kummissjoni intitolata Aġenda Diġitali għall-Ewropa (1), tagħti rwol prominenti biex jintlaħaq suq diġitali uniku billi jitneħħew il-barrieri regolatorji u tekniċi li qed itellfu liċ-ċittadini milli jiksbu l-benefiċċji kollha tiegħu.
            
         
               (3)
            
            
               Minħabba r-rabta mill-qrib bejn il-proċessi tal-fatturazzjoni u l-pagamenti, il-ħolqien ta' Żona Unika ta' Pagamenti bl-Euro (SEPA) toffri bażi minn fejn jistgħu jiġu varati l-iskemi interoperabbli Ewropej tal-e-fatturazzjoni. Dawk l-iskemi jistgħu jkunu ta' benefiċċju għall-intrapriżi u l-fornituri tas-servizzi finanzjarji permezz ta' effiċjenza imtejba u l-awtomatizzazzjoni tal-katini tal-provvista.
            
         
               (4)
            
            
               Id-Direttiva tal-Kunsill 2006/112/KE dwar is-sistema komuni tat-taxxa fuq il-valur miżjud (2) tirrikjedi lill-Istati Membri, sa mill-1 ta' Jannar 2013, biex ikunu konformi mal-prinċipju tat-trattament ekwu bejn il-fatturi fuq il-karta u l-e-fatturi.
            
         
               (5)
            
            
               Il-Komunikazzjoni (3) mill-Kummissjoni intitolata Il-Kisba tal-benefiċċji mill-fatturi elettroniċi għall-Ewropa tipproponi l-istabbilment ta' forum Ewropew tad-diversi partijiet interessati biex jassisti lill-Kummissjoni fl-azzjonijiet ta' koordinazzjoni fil-livell tal-Istati Membri u biex jidentifika miżuri fil-livell tal-Unjoni biex jiffaċilita l-adozzjoni tal-massa tal-e-fatturazzjoni.
            
         
               (6)
            
            
               Huwa għalhekk meħtieġ li jitwaqqaf grupp ta’ esperti fil-qasam tal-e-fatturazzjoni u li jiġu definiti l-ħidmiet u l-istruttura tiegħu.
            
         
               (7)
            
            
               Il-ħidma prinċipali tal-grupp se tkun il-monitoraġġ tal-użu tal-e-fatturazzjoni u biex jgħin l-iżvilupp tas-suq tal-e-fatturazzjoni madwar l-Istati Membri. Għandu jinnegozja ma' fora nazzjonali ta' diversi partijiet interessati u jagħti attenzjoni partikolari lejn l-aspetti transkonfinali tal-e-fatturazzjoni u l-użu tal-e-fatturazzjoni mill-impriżi ż-żgħar u ta' daqs medju.
            
         
               (8)
            
            
               Il-forum Ewropew tad-diversi partijiet interessati għall-e-fatturazzjoni għandu jkun magħmul minn membri li ġejjin minn fora nazzjonali u rappreżentanti tal-assoċjazzjonijiet Ewropej mill-komunità tal-utenti, il-Kumitat Ewropew għall-Istandardizzazzjoni (CEN), il-Bank Ċentrali Ewropew (BĊE) u l-Grupp ta' Ħidma tal-Artikolu 29 dwar il-Protezzjoni tad-Dejta.
            
         
               (9)
            
            
               Għandhom jiġu previsti regoli dwar l-iżvelar tal-informazzjoni mill-membri tal-Forum, mingħajr preġudizzju lejn ir-regoli tal-Kummissjoni dwar is-sigurtà kif stipulat fl-Anness għad-Deċiżjoni tal-Kummissjoni 2001/844/KE, KEFA, Euratom. (4)
               
            
         
               (10)
            
            
               Id-dejta personali għandha tiġi pproċessata f’konformità mar-Regolament (KE) Nru 45/2001 tal-Parlament Ewropew u tal-Kunsill tat-18 ta’ Diċembru 2000 dwar il-protezzjoni ta’ individwu fir-rigward tal-ipproċessar ta' dejta personali mill-istituzzjonijiet u l-korpi tal-Komunità u dwar il-moviment liberu ta' dak id-dejta. (5)
               
            
         
               (11)
            
            
               Huwa xieraq li jiġi ffissat perjodu għall-applikazzjoni ta’ din id-Deċiżjoni. Malli jasal il-waqt, il-Kummissjoni għandha tikkunsidra r-rakkomandabbiltà ta’ estensjoni,
            
         IDDEĊIDIET KIF ĠEJ:
   Artikolu 1
   Suġġett
   Il-Forum Ewropew tad-Diversi Partijiet Interessati dwar il-Fatturazzjoni Elettronika (e-fatturazzjoni), minn hawn 'il quddiem magħruf bħala “il-Forum”, hawnhekk qed jiġi stabbilit.
   Artikolu 2
   Ħidmiet
   1.   Il-ħidma tal-Forum għandha tkun:
   
               (a)
            
            
               li jassisti lill-Kummissjoni fil-monitoraġġ tal-iżvilupp tas-suq tal-e-fatturazzjoni u l-livell tal-adozzjoni tal-e-fatturazzjoni mill-industrija u s-setturi tas-servizzi madwar l-Istati Membri;
            
         
               (b)
            
            
               li joħloq skambju tal-esperjenza u prassi tajba li jiffaċilitaw l-emerġenza ta' soluzzjonijiet interoperabbli tal-e-fatturazzjoni;
            
         
               (c)
            
            
               li juri l-problemi li jinqalgħu, partikolarment fir-rigward ta' tranżazzjonijiet transkonfinali u jipproponi s-soluzzjonijiet xierqa;
            
         
               (d)
            
            
               li jappoġġa u jimmonitorja x-xogħol li jwassal għall-adozzjoni ta' mudell standard ta' e-fattura.
            
         2.   Fit-twettiq ta' ħidmietu, il-Forum għandu jqis ir-riżultati ta' attivitajiet preċedenti, ix-xogħol u s-soluzzjonijiet li diġà jeżistu, b'mod partikolari f'dak li għandu x'jaqsam mal-ambjent legali, ir-rekwiżiti kummerċjali u l-istandards tekniċi, fil-qasam tal-e-Fatturazzjoni fis-settur pubbliku u privat.
   Artikolu 3
   Konsultazzjoni
   Il-Kummissjoni tista’ tikkonsulta lill-grupp dwar kwalunkwe materja relatata ma':
   
               (a)
            
            
               Inizjattivi leġiżlattivi oħrajn li għandhom jittieħdu fil-livell tal-Unjoni biex jindirizzaw il-barrieri li fadal għat-tnedija tal-e-fatturazzjoni.
            
         
               (b)
            
            
               Il-proċessi kummerċjali fil-katina finanzjarja tal-forniment li jistgħu jiffaċilitaw it-tnedija tal-e-fatturazzoni, b'mod partikolari fil-qasam tal-pagamenti u ż-Żona Unika ta' Pagamenti bl-Euro (SEPA).
            
         
               (c)
            
            
               Azzjonijiet nazzjonali u Ewropej li jappoġġaw l-adozzjoni tal-e-fatturazzjoni, b'mod partikolari mill-impriżi ż-żgħar u ta' daqs medju.
            
         Artikolu 4
   Kompożizzjoni
   Il-Forum għandu jkun magħmul minn 63 membru:
   
               (a)
            
            
               żewġ membri għall kull forum nazzjonali ta' diversi partijiet interessati;
            
         
               (b)
            
            
               sitt membri tal-assoċjazzjonijiet Ewropej li jirrapreżentaw il-konsumaturi, l-impriżi ż-żgħar u ta' daqs medju u l-azjendi kummerċjali kbar;
            
         
               (c)
            
            
               rappreżentant wieħed mill-Kumitat Ewropew għall-Istandardizzazzjoni (CEN), il-Bank Ċentrali Ewropew (BĊE) u l-Grupp ta' Ħidma tal-Artikolu 29 dwar il-Protezzjoni tad-Dejta (6).
            
         Artikolu 5
   Sħubija – Ħatra
   1.   Il-Kummissjoni għandha taħtar l-membri tal-Forum skont li ġej:
   
               (1)
            
            
               Il-membri msemmija fl-Artikolu 4(a) għandhom jiġu maħtura abbażi tal-proposti tal-Istati Membri. Dawn il-membri jiġu maħtura bħala rappreżentanti tal-forum nazzjonali tad-diversi partijiet interessati.
            
         
               (2)
            
            
               Il-membri msemmija fl-Artikolu 4(b) għandhom jiġu maħtura biex jirrapreżentaw l-organizzazzjonijiet imsemmija fl-Artikolu 4(b). Is-Servizzi tal-Kummissjoni għandhom jiżguraw rappreżentanza bilanċjata fost dawn il-gruppi tal-partijiet interessati.
            
         
               (3)
            
            
               Ir-rappreżentanti msemmija fl-Artikolu 4(c) għandhom jiġu maħtura abbażi tal-proposti rispettivi tas-CEN, il-BĊE u l-Grupp ta' Ħidma tal-Artikolu 29 dwar il-Protezzjoni tad-Dejta.
            
         2.   Il-membri jinħatru għal perjodu ta' tliet snin.
   3.   Il-membri li ma jibqgħux f’pożizzjoni li jikkontribwixxu b’mod effettiv għall-ħidmiet tal-grupp, li jirriżenjaw jew li ma jkunux konformi mal-kundizzjonijiet stipulati fil-paragrafu 1 ta’ dan l-Artikolu, jew l-Artikolu 339 tat-Trattat, jistgħu jiġu sostitwiti għall-kumplament tal-mandat tagħhom.
   4.   L-ismijiet tal-Membri msemmija fl-Artikolu 4 għandhom jiġu ppubblikati fir-Reġistru tal-gruppi ta' esperti tal-Kummissjoni u entitajiet oħrajn simili.
   5.   Id-dejta personali għandha tinġabar, tiġi pproċessata u ppubblikata skont ir-Regolament (KE) Nru 45/2001.
   Artikolu 6
   Operazzjonijiet
   1.   Il-Forum għandu jkun ippresedut minn rappreżentant tal-Kummissjoni.
   2.   Ir-rappreżentant tal-Kummissjoni jista’, fuq bażi ad hoc, jistieden esperti minn barra l-Forum li jkollhom kompetenza speċifika f’suġġett li jkun fuq l-aġenda biex jipparteċipaw fil-ħidma tal-Forum. Barra minn hekk, ir-rappreżentant tal-Kummissjoni jista' jagħti status ta' osservatur lil individwi jew organizzazzjonijiet kif inhu definit fir-Regola 8(3) tar-regoli orizzontali dwar il-gruppi ta' esperti u l-pajjiżi kandidati.
   3.   Il-membri tal-Forum, kif ukoll l-esperti u l-osservaturi mistiedna, għandhom ikunu konformi mal-obbligi tas-segretezza professjonali stabbiliti mit-Trattati u r-regoli ta' implimentazzjoni tagħhom, kif ukoll mar-regoli tal-Kummissjoni dwar is-sigurtà fir-rigward tal-protezzjoni tat-tagħrif ikklassifikat tal-UE, stabbilit fl-Anness għad-Deċiżjoni 2001/844/KE, KEFA, Euratom. Fil-każ li dawn l-obbligi ma jiġux irrispettati, il-Kummissjoni tista' tieħu l-miżuri xierqa kollha.
   4.   Il-laqgħat tal-Forum għandhom isiru fil-proprjetà tal-Kummissjoni. Il-Kummissjoni għandha tipprovdi s-servizzi segretarjali. Uffiċjali l-oħrajn tal-Kummissjoni li għandhom interess fil-proċeduri jistgħu jattendu l-laqgħat tal-Forum.
   5.   Il-Forum għandu jadotta kwalunkwe regola ta’ proċedura abbażi tar-regoli standard ta’ proċedura adottati mill-Kummissjoni.
   6.   Il-Kummissjoni għandha tippubblika t-tagħrif rilevanti dwar l-attivitajiet li jwettaq il-Forum, jew billi tinkludih fir-Reġistru jew permezz ta' link mir-Reġistru għal sit elettroniku apposta.
   7.   Fl-aħħar tal-mandat tal-Forum, il-Kummissjoni għandha tipprepara rapport dwar il-progress milħuq mill-Forum. Dan ir-rapport għandu jkun disponibbli għall-pubbliku.
   Artikolu 7
   Spejjeż tal-laqgħat
   1.   Il-parteċipanti fl-attivitajiet tal-Forum ma għandhomx jitħallsu għas-servizzi tagħhom.
   2.   L-ispejjeż għall-ivvjaġġar u għall-għajxien li jġarrbu l-parteċipanti fl-attivitajiet tal-Forum għandhom jiġu rimborsati mill-Kummissjoni skont id-disposizzjonijiet fis-seħħ fi ħdan il-Kummissjoni.
   3.   Dawk l-ispejjeż għandhom jiġu rimborsati fil-limiti tal-approprjazzjonijiet disponibbli allokati skont il-proċedura annwali għall-allokazzjoni tar-riżorsi.
   Artikolu 8
   Applikabbiltà
   Din id-Deċiżjoni għandha tapplika sal-31 ta’ Diċembru 2013.
   
      Magħmul fi Brussell, it-2 ta’ Novembru 2010.
      
         
            Għall-Kummissjoni
         
         Michel BARNIER
         
            Membru tal-Kummissjoni
         
      
   
   
      (1)  COM(2010) 45.
   
      (2)  ĠU L 347, 11.12.2006, p. 1.
   
      (3)  COM(2010) 712.
   
      (4)  ĠU L 317, 3.12.2001, p. 1.
   
      (5)  ĠU L 8, 12.1.2001, p. 1.
   
      (6)  Id-Direttiva 95/46/KE, ĠU L 281, 23.11.1995, p. 31.